bluuebunny/crossref_metadata_2025 huggingface dataset:
Η διακύμανση των μεταβολικών παραμέτρων πριν και μετά εφαρμογή CPAP σε ασθενείς με υπνοαπνοϊκό σύνδρομο
Authors: Φέκετε Καταλίν
Published: August 2021

Το Σύνδρομο Αποφρακτικών Απνοιών-Υποπνοιών στον ύπνο (ΣΑΑΥΥ) έχει συσχετιστεί με την παρουσία αυξημένης δραστηριότητας του συμπαθητικού συστήματος, ενδοκρινικών διαταραχών και μεταβολικών ανωμαλιών. Ο σκοπός της μελέτης ήταν να διερευνήσει: την πιθανή επίδραση του ΣΑΑΥΥ στον μεταβολικό ρυθμό ηρεμίας (ΜΡΗ) όπως αυτός μετράται αμέσως προ και μετά τον νυχτερινό ύπνο, την επίδραση εφ’ άπαξ εφαρμογής συσκευής ρινικής continuous positive airway pressure (CPAP) στη μεταβλητότητα του ΜΡΗ μεταξύ ασθενών με ΣΑΑΥΥ και τον επιπολασμό του μεταβολικού συνδρόμου, μεταξύ ασθενών με ΣΑΑΥΥ και μαρτύρων χωρίς ΣΑΑΥΥ. Πρόκειται για μια ενσωματωμένη σε κοόρτη μελέτη ασθενών και μαρτύρων. Συγκροτήθηκαν δύο ομάδες: η ομάδα των αρρένων ασθενών με ΣΑΑΥΥ και η όμοια σε φύλο και ηλικία ομάδα των μαρτύρων, δηλαδή των ατόμων χωρίς ΣΑΑΥΥ. Και οι δύο ομάδες υπεβλήθησαν σε ανθρωπομετρικές μετρήσεις, πολυκαταγραφική μελέτη ύπνου και μέτρηση του ΜΡΗ με έμμεση θερμιδομετρία προ και μετά του ύπνου. Οι ασθενείς με ΣΑΑΥΥ επανέλαβαν τις μετρήσεις του ΜΡΗ προ και μετά την εφ’ άπαξ εφαρμογή συσκευής CPAP. Ο ΜΡΗ συγκρίθηκε προ και μετά ύπνου σε κάθε ομάδα χρησιμοποιώντας το paired t-test κατά ζεύγη ανάλυση ή το βαθμονομημένη δοκιμασία κατά Wilcoxon, ανάλογα με την κανονικότητα ή μη της κατανομής των μεταβλητών. Οι συγκρίσεις μεταξύ των ομάδων ασθενών-μαρτύρων και μεταξύ των σταδίων βαρύτητας του ΣΑΑΥΥ πραγματοποιήθηκε με χρήση του Student’s t-test ή του Mann-Whitney U test, για τις συνεχείς μεταβλητές και με το Chi-square test για τις κατηγορικές μεταβλητές. Ο επιπολασμός του μεταβολικού συνδρόμου ήταν σημαντικά υψηλότερος μεταξύ των ασθενών σε σύγκριση με τους μάρτυρες και σημαντικά υψηλότερος μεταξύ των ασθενών με μέτριο ή βαρύ. Σε ασθενείς με ΣΑΑΥΥ ο ΜΡΗ μετρούμενος προ και μετά του ύπνου ήταν σημαντικά διαφορετικός. Επιπλέον ανάλυση ανέδειξε ότι οι διαφορές στον ΜΡΗ προ και μετά του ύπνου ήταν στατιστικά σημαντικές μεταξύ των ασθενών με μέσης βαρύτητας και βαρύ σύνδρομο, αλλά όχι μεταξύ αυτών με ήπιο σύνδρομο. Μεταξύ των μαρτύρων δεν παρατηρήθηκαν στατιστικά σημαντικές διαφορές στις τιμές του ΜΡΗ προ και μετά του ύπνου. Έπειτα από εφ’ άπαξ εφαρμογή ρινικής CPAP οι ασθενείς με επαρκή ανταπόκριση σε αυτό παρουσίασαν παρόμοιες τιμές ΜΡΗ προ και μετά του ύπνου. Αντίθετα, οι ασθενείς με μη επαρκή ανταπόκριση, οι διαφορές στις τιμές του ΜΡΗ προ και μετά ύπνου, παρέμειναν στατιστικά σημαντικές. Το μεταβολικό σύνδρομο είναι μια συνήθης μεταβολική διαταραχή μεταξύ ασθενών με ΣΑΑΥΥ και ειδικότερα μεταξύ αυτών με βαρύτερη νόσο. Οι ασθενείς με μέτριας βαρύτητας ή βαρύ ΣΑΑΥΥ παρουσιάζουν στατιστικά σημαντικές διαφοροποιήσεις στην τιμή του ΜΡΗ προ και μετά του νυχτερινού ύπνου, σε σύγκριση τόσο με τους ασθενείς με ήπιο σύνδρομο, όσο και με τους μάρτυρες χωρίς ΣΑΑΥΥ. Η εφ’ άπαξ χορήγηση ρινικής CPAP εξαλείφει τις διαφοροποιήσεις στις μετρήσεις του ΜΡΗ προ και μετά ύπνου μεταξύ των ασθενών με επαρκή ανταπόκριση στη θεραπεία, αλλά όχι μεταξύ των υπολοίπων.
Η δεξίωση της κρητικής λογοτεχνίας της ακμής τον 19ο αιώνα
Authors: Κατσιγιάννης Αλέξανδρος
Published: August 2021

Η παρούσα διδακτορική διατριβή έχει θέμα της την πρόσληψη της κρητικής λογοτεχνίας στον φθίνοντα 18ο και τον 19ο αιώνα, με απώτερο χρονικό όριο την κριτική έκδοση του Ερωτοκρίτου (1915) από τον Στέφανο Ξανθουδίδη, που αποτελεί και την πρώτη κριτική έκδοση νεοελληνικού κειμένου. Με εξαίρεση τη συναγωγή κρίσεων για το κορυφαίο αυτό έργο της κρητικής λογοτεχνίας που περιέλαβε ο Ξανθουδίδης στο τέλος της περισπούδαστης Εισαγωγής του, η στάση των Ελλήνων και των Ευρωπαίων λογίων και λογοτεχνών δεν απασχόλησε συστηματικά την έρευνα, μολονότι διάφορες επιμέρους μελέτες (Γ. Σεφέρης, Α. Αγγέλου, Στ. Αλεξίου, Κ. Θ. Δημαράς κ.ά.) έχουν δείξει πόσο κρίσιμη στάθηκε στη διαμόρφωση κριτικών απόψεων και τακτικών που οδήγησαν στην παραγωγή ερμηνευτικών, αισθητικών και ιδεολογικών σχημάτων και στην ανάδυση της νεοελληνικής φιλολογικής επιστήμης.Πιο συγκεκριμένα, με την παρούσα έρευνα αποσκοπώ στη συγκέντρωση, συστηματοποίηση και μελέτη του συνόλου του κριτικού λόγου που αρθρώθηκε για την κρητική λογοτεχνία τον 19ο αιώνα. Τα πέντε κρητικά έργα, για τα οποία παράχθηκε ο εκτενέστερος κριτικός και ερμηνευτικός λόγος από την ελληνική και την ευρωπαϊκή λογιοσύνη του 19ου αιώνα, είναι ο Απόκοπος του Μπεργαδή (1509), Βοσκοπούλα η εύμορφη ανωνύμου (1627), Ερωφίλη του Γεώργιου Χορτάτση (1637), Η Θυσία του Αβραάμ ανωνύμου (1696) και Ερωτόκριτος του Βιτσέντζου Κορνάρου (1713). Με την παρούσα εργασία, ευελπιστούμε ότι φωτίστηκε καλύτερα το ατελές μωσαϊκό του νεοελληνικού κριτικού λόγου του 19ου αιώνα που προσπαθούμε να ανασύρουμε μέσα από τη διαδοχή των γεγονότων. Κυρίως, όμως, θεωρούμε ότι προτάθηκαν νέα και χρήσιμα μεθοδολογικά και ερμηνευτικά εργαλεία, ώστε να προσεγγίσει κανείς την κριτική πρόσληψη λογοτεχνικών έργων• εργαλεία που επιτρέπουν την εξέταση όσο περισσότερων παραγόντων –μακροϊστορικών, μικροϊστορικών, κειμενικών, ιδεολογικών– και οι οποίοι με τη σειρά τους μας οδηγούν σε μια επαρκέστερη ανάλυση του εκάστοτε κριτικού και λογοτεχνικού λόγου ή φαινομένου που εξετάζεται.
Επίδραση των οπιοειδών στη δραστηριότητα των νευρώνων του ιπποκάμπου
Authors: Κουτσώνα Χριστίνα
Published: August 2021

Η διερεύνηση των ανατομικών δομών και των λειτουργιών του ιπποκάμπου έχει αναδείξει τη διαφοροποίηση της κοιλιακής και της ραχιαίας μοίρας του. Διαφορές βρέθηκαν σε επίπεδο λειτουργίας πυραμιδικών νευρώνων και νευρωνικών κυκλωμάτων, καθώς και σε επίπεδο δράσης νευροδιαβιβαστών και νευρορυθμιστών, μεταξύ των οποίων τα οπιοειδή. Σκοπός της παρούσης εργασίας ήταν η διερεύνηση του ρόλου του ρεύματος Ιh των ενδονευρώνων της CA1 περιοχής στη διαφοροποίηση του κοιλιακού και ραχιαίου ιπποκάμπου και της δράσης των οπιοειδών στο ρεύμα αυτό σε συνθήκες καθήλωσης ρεύματος.Διενεργήθηκαν ενδοκυττάριες in vitro καταγραφές με αιχμηρό ηλεκτρόδιο από ενδονευρώνες του ορίου σκάφης/στιβάδας πολυμόρφων κυττάρων και από πυραμιδικούς νευρώνες της CA1 περιοχής. Οι ενδονευρώνες αναγνωρίστηκαν με ηλεκτροφυσιολογικά κριτήρια. Οι παθητικές μεμβρανικές ιδιότητες δε διέφεραν στους ενδονευρώνες του κοιλιακού και του ραχιαίου ιπποκάμπου. Η εφαρμογή παρατεταμένου υπερπολωτικού παλμού ηλεκτρικού ρεύματος στους ενδονευρώνες των δύο μοιρών του ιπποκάμπου ανέδειξε διαφορές ανάμεσα στους ενδονευρώνες του κοιλιακού και του ραχιαίου ιπποκάμπου. Οι ενδονευρώνες του κοιλιακού ιπποκάμπου επέδειξαν μεγαλύτερη υπερπόλωση για υπερπολωτικό ρεύμα ίσης έντασης σε σχέση με τους ενδονευρώνες του ραχιαίου ιπποκάμπου, διαφορετική κινητική του ρεύματος Ιh και διαφορετικά χαρακτηριστικά εκπόλωσης αναπήδησης. Η μορφίνη (30 μΜ) μείωσε σημαντικά το Ιh, υπερπόλωσε το δυναμικό ηρεμίας και μετέβαλε τα χαρακτηριστικά της εκπόλωσης αναπήδησης στους περισσότερους ενδονευρώνες. Σε έναν ενδονευρώνα παρατηρήθηκε εκπόλωση του δυναμικού ηρεμίας και ενίσχυση του Ιh. Η μορφίνη μείωσε, επίσης, τη συχνότητα των αυθόρμητων δυναμικών ενεργείας στο δυναμικό ηρεμίας και τον αριθμό δυναμικών ενεργείας κατά την εφαρμογή παρατεταμένου εκπολωτικού παλμού.Τα ευρήματα υποστηρίζουν την υπόθεση ότι οι ενδονευρώνες της κοιλιακής και της ραχιαίας μοίρας του ιπποκάμπου παρουσιάζουν ενδογενείς διαφορές. Επιπλέον, υπογραμμίζουν τη δυνατότητα των οπιοειδών να διαδραματίζουν ρυθμιστικό ρόλο στα κυκλώματα του ιπποκάμπου και να επηρεάζουν τη διεγερσιμότητα των ενδονευρώνων του κοιλιακού και του ραχιαίου ιπποκάμπου.
Θεωρητική και φαινομενολογική μελέτη ενοποιημένων υποδειγμάτων του καθιερωμένου προτύπου
Authors: Κατσικάτσου Αικατερίνη
Published: August 2021

Το σημαντικότερο χαρακτηριστικό των υπερσυμμετρικών θεωριών μεγαλειώδους ενοποίησης (SUSY GUTs) είναι η ενοποίηση των σταθερών σύζευξης βαθμίδας σε μια μεγάλη ενεργειακή κλίμακα. Παρά τις ενδιαφέρουσες προβλέψεις τους, το κυριότερο τους μειονέκτημα είναι ο μεγάλος αριθμός παραμέτρων που απαιτούνται για να προσδιοριστούν τα κατώφλια υψηλών ενεργειών (HET). Έχοντας ως στόχο την ευκολότερη και ταχύτερη σάρωση του παραμετρικού χώρου για περιοχές που ευνοούνται από τα πειραματικά δεδομένα, εισάγουμε μια νέα μέθοδο, σύμφωνα με την οποία η επίδραση των HET μπορεί να συμπεριληφθεί σε λιγότερες ελεύθερες παραμέτρους, οι οποίες παράγονται με το αρχικό σύνολο των υπέρβαρων παραμέτρων. Η μέθοδος που επινοήσαμε μπορεί να υλοποιηθεί σε κάθε μοντέλο GUT. Προκειμένου να ελέγξουμε την αποτελεσματικότητα της, την εφαρμόζουμε σε ένα υπερσυμμετρικό GUT μοντέλο με ομάδα συμμετρίας την SO(10), το οποίο υιοθετεί τον μηχανισμό Dimopoulos-Wilczek. Δείχνουμε ότι η απαίτηση της ενοποίησης των σταθερών βαθμίδας, καθώς και οι ηλεκτρασθενείς μετρήσεις ακριβείας και κυρίως η πειραματική τιμή της ισχυρής σταθεράς σύζευξης a_strong, σε συνδυασμό με τα πειραματικά όρια από το χρόνο ζωής του πρωτονίου, οδηγούν σε προτιμητέες περιοχές στον νέο παραμετρικό χώρο. Οι περιοχές αυτές ελέγχονται και με βάση τα αποτελέσματα του πειράματος LHC για τη μάζα του σωματιδίου Higgs και για τα όρια αποκλεισμού της υπερσυμμετρίας.
Συσχέτιση πολυμορφισμών των γονιδίων BDNF και ELP4 με τη ρολάνδειο επιληψία
Authors: Γκαμπέτα Αναστασία
Published: August 2021

Η Ρολάνδειος επιληψία θεωρείται το πιο συχνό επιληπτικό σύνδρομο της παιδικής ηλικίας. Έχουν περιγραφεί διάφορες μεταλλάξεις γονιδίων που ελέγχουν τη διεγερσιμότητα των νευρώνων. Πρόσφατες αναφορές στη συμμετοχή των γονιδίων bdnf και elp4 στην διαφοροποίηση και μετανάστευση των νευρικών κυττάρων καθιστούν τα γονίδια αυτά υποψήφια για επιληπτογόνο δράση. Στην παρούσα διατριβή μελετήθηκε η κατανομή των γονοτύπων των πολυμορφισμών των γονιδίων bdnf και elp4 σε 60 παιδιά ελληνικής καταγωγής με Ρολάνδειο επιληψία και 60 υγιή παιδιά που αποτέλεσαν την αμάδα ελέγχου. Επιπλέον, μελετήθηκε η συσχέτιση των πολυμορφισμών αυτών με συγκεκριμένα κλινικά και ηλεκτροεγκεφαλογραφικά χαρακτηριστικά της νόσου. Σύμφωνα με τα αποτελέσματα της διατριβής, δεν βρέθηκε στατιστικώς σημαντική διαφορά όσον αφορά την κατανομή των γονοτύπων των πολυμορφισμών bdnf val66met (rs6265), elp4 rs964112 και elp4 rs11031434 στην ομάδα των παιδιών με Ρολάνδειο επιληψία και την ομάδα των μαρτύρων. Επιπλέον, δεν βρέθηκε στατιστικώς σημαντική διαφορά μεταξύ των πολυμορφισμών αυτών όσον αφορά τα ευρήματα στο ηλεκτροεγκεφαλογράφημα, το είδος των επιληπτικών σπασμών και την ανταπόκριση στη χορηγούμενη αντιεπιληπτική αγωγή των παιδιών με Ρολάνδειο επιληψία. Επομένως, ο ρόλος των γονιδίων αυτών παραμένει αδιευκρίνιστος. Περαιτέρω γενετικές και νευροβιολογικές μελέτες αναμένεται να ξεκαθαρίσουν το τοπίο όσον αφορά την γενετική βάση του καλοήθους αυτού επιληπτικού συνδρόμου.
Οι «ιστορικοί λόγοι» στη βυζαντινή λογοτεχνία
Authors: Νίκου Δημήτριος
Published: August 2021

Η παρούσα εργασία με τίτλο: «Οι "ιστορικοί λόγοι" στη βυζαντινή λογοτεχνία», επιχειρεί να συμβάλλει στη μελέτη μιας ιδιαίτερης κατηγορίας λόγων, οι οποίοι δεν ακολουθούν κάποιο από τα καθιερωμένα ρητορικά είδη της βυζαντινής γραμματείας. Οι λόγοι αυτοί γράφηκαν με αφορμή κάποιο συγκεκριμένο και πρόσφατο ιστορικό γεγονός της εσωτερικής ή εξωτερικής πολιτικής της βυζαντινής αυτοκρατορίας και προορίζονταν συνήθως για δημόσια ανάγνωση. Τους λόγους αυτούς κατηγοριοποιώντας τους, μπορούμε να τους χαρακτηρίσουμε ως "ιστορικούς λόγους". Στο πρώτο μέρος της εργασίας, αφού προσδιοριστούν τα κοινά χαρακτηριστικά των "ιστορικών λόγων", αναλύεται ο τρόπος με τον οποίο θα μελετηθούν στη συνέχεια οι εικοσιοκτώ συγκεντρωθέντες λόγοι. Στο δεύτερο μέρος της εργασίας, λοιπόν, εξετάζεται αναλυτικά ο εκάστοτε "ιστορικός λόγος". Αρχικά παρουσιάζονται τα βιοεργογραφικά στοιχεία του συγγραφέα κάθε "ιστορικού λόγου" και γίνεται προσπάθεια αντιμετώπισης διαφόρων προβλημάτων, τα οποία αφορούν σε ορισμένες περιπτώσεις ακόμη και την πατρότητα του ίδιου του λόγου. Ακολουθεί η παράθεση των χειρογράφων που τον διασώζουν, των διαφόρων εκδόσεών του, καθώς και του ακριβή τίτλου του λόγου. Στη συνέχεια δίδεται το ιστορικό πλαίσιο κάθε λόγου, καθώς σε πολλούς από αυτούς, λόγω της τεχνικής συγκάλυψης των προσώπων των πρωταγωνιστών και των γεγονότων με πρόσωπα της αρχαίας ιστορίας ή της Παλαιάς και Καινής Διαθήκης, καθίσταται ιδιαίτερα δύσκολο να αποκωδικοποιηθούν τα ιστορικά γεγονότα στα οποία αυτοί αναφέρονται. Στην επόμενη ενότητα επιχειρείται η χρονολόγηση του εκάστοτε "ιστορικού λόγου", ενώ αναζητείται ο τόπος, αλλά και ο ακριβής χρόνος εκφώνησής του. Τέλος, παρουσιάζεται συνοπτικά το περιεχόμενο κάθε "ιστορικού λόγου", όπου και αντιμετωπίζονται διάφορα προβλήματα προσωπογραφικά και τοπογραφικά, διασαφηνίζονται τυχόν δυσνόητα χωρία, ενώ συγχρόνως μελετάται και η ρητορική δομή του, με έμφαση στις αφηγηματικές τεχνικές, στο ύφος, στη γλώσσα και στα ρητορικά σχήματα τα οποία απαντώνται σε αυτόν. Στο τρίτο και τελευταίο μέρος της εργασίας παρουσιάζονται τα βασικά χαρακτηριστικά των "ιστορικών λόγων", χαρακτηριστικά, αλλά και διάφορα μοτίβα τα οποία προκύπτουν από τη συγκριτική τους μελέτη.
Το Ενιαίο Πολυκλαδικό Λύκειο (ΕΠΛ)
Authors: Βορρίση Αθηνά
Published: August 2021

Η θεσμοθέτηση, η λειτουργία, η αξιολόγηση και η κατάργηση του Ενιαίου Πολυκλαδικού Λυκείου (ΕΠΛ) είναι τα σημεία που επιδιώκει να φωτίσει η συγκεκριμένη εργασία. Στοχεύει να αναδείξει τους σκοπούς που επέβαλαν την παρουσία του ΕΠΛ, τον τρόπο οργάνωσης και λειτουργίας του συγκεκριμένου σχολείου, ώστε να φανεί η θετική ή όχι συμβολή του στη δεύτερη βαθμίδα της δευτεροβάθμιας εκπαίδευσης και οι λόγοι για τους οποίους καταργήθηκε. Επιχειρείται ιστορική αναδρομή στις εκπαιδευτικές μεταρρυθμίσεις από τη δημιουργία του νεοελληνικού κράτους μέχρι την περίοδο της μεταπολίτευσης και συνδέεται η εκπαίδευση με την πολιτικοκοινωνική κατάσταση στη χώρα. Παρουσιάζονται αντίστοιχα/ανάλογα με το ΕΠΛ, εκπαιδευτικά συστήματα άλλων χωρών, τα οποία φανερά, είχαν επιρροή στο συγκεκριμένο εκπαιδευτικό «πείραμα». Ακολουθεί ιστορική έρευνα στα αρχεία των πρώην ΕΠΛ, στα εκπαιδευτικά περιοδικά της εποχής, στον Τύπο της εποχής, στα αρχεία της ΟΛΜΕ και στα πρακτικά της Βουλής. Οι συνεντεύξεις, οι οποίες αξιοποιήθηκαν για τη διασταύρωση των στοιχείων, αφορούν στον Υπουργό Παιδείας, που θεσμοθέτησε το ΕΠΛ, Απόστολο Κακλαμάνη, στα μέλη της Ομάδας Εργασίας του ΕΠΛ, στους Διευθυντές και Υποδιευθυντές των ΕΠΛ, στους Εκπαιδευτικούς του ΕΠΛ και στους πρώην μαθητές του ΕΠΛ (βλ. και συνέντευξη πρώην Πρωθυπουργού, Αλέξη Τσίπρα). Η ποσοτικοποίηση κάποιων στοιχείων της έρευνας λειτούργησε επικουρικά στην ποιοτική έρευνα που πραγματοποιήθηκε, ώστε να υπάρξει συνολική θεώρηση/ διασταύρωση των στοιχείων και ασφαλέστερη εξαγωγή συμπερασμάτων. Το βασικό συμπέρασμα της έρευνας είναι ότι ο αρχικός πολιτικός σχεδιασμός, σε ό,τι αφορά στο συγκεκριμένο σχολείο, δεν υλοποιήθηκε. Πολιτική και οικονομική στήριξη του θεσμού δεν υπήρξε στην πορεία της λειτουργίας του, ούτε αξιοποιήθηκαν οι προτάσεις βελτίωσης των αξιολογητών του. Οι αλλαγές υπουργών και κομμάτων, από τα μέσα της δεκαετίας του 1980, είχαν ως αποτέλεσμα την ασάφεια στο επίπεδο της πολιτικής βούλησης, την ατονία ή την αποδιοργάνωση των μηχανισμών στήριξης και ανάπτυξης του ΕΠΛ, ενώ αποθαρρύνονταν οι πρωτοβουλίες για την πρόοδο του σχολείου. Μετά το κλίμα αβεβαιότητας επέρχεται η κατάργηση του ΕΠΛ. Ο κύριος λόγος κατάργησης του θεσμού φαίνεται να είναι η αλλαγή εκπαιδευτικής πολιτικής, από το ίδιο το κόμμα που το δημιούργησε. Σε όσες περιπτώσεις ο θεσμός εξελίχθηκε θετικά, η έρευνα αποκάλυψε τη λειτουργία ενός «άλλου σχολείου» και αυτό οφείλεται κατά κύριο λόγο στους «πρωτεργάτες», δηλαδή, στους Καθηγητές, στους Διευθυντές/Υποδιευθυντές και στην Ομάδα Εργασίας του ΕΠΛ.
Δράση των αναστολέων της αστυλίωσης ιστονών στον καρκίνο του παγκρέατος
Authors: Δαμάσκος Χρήστος
Published: August 2021

Εισαγωγή: Η ακετυλίωση και αποακετυλίωση των ιστονών αποτελούν σημαντικούς μηχανισμούς της επιγενετικής μεταγραφικής ρύθμισης, οι οποίοι ρυθμίζονται από τις ακετυλοτρανσφεράσες (HAT) και τις αποακετυλάσες (HDAC) των ιστονών, αντίστοιχα. Αυτά τα ένζυμα ρυθμίζουν την έκφραση γονιδίων που ελέγχουν τον κυτταρικό πολλαπλασιασμό, τη διαφοροποίηση και την απόπτωση. Αυξημένη δραστηριότητα των HDAC οδηγεί στην καταπίεση της μεταγραφής γονιδίων που σχετίζονται με τη διαφοροποίηση και την αρνητική ρύθμιση του κυτταρικού πολλαπλασιασμού, της κυτταρικής μετανάστευσης και της μετάστασης. Στην παρούσα μελέτη, εκτιμήθηκε η έκφραση των HDAC-1, -2, -4 και -6 σε καρκίνο του παγκρέατος. Ασθενείς και μέθοδοι: Δείγματα ιστών που ελήφθησαν από 70 ασθενείς με αδενοκαρκίνωμα παγκρέατος οι οποίοι υπεβλήθησαν σε χειρουργική εκτομή χωρίς προηγούμενη αντικαρκινική αγωγή, μονιμοποιήθηκαν με διάλυμα φορμόλης και εγκλείσθηκαν σε παραφίνη. Εκτιμήσαμε την έκφραση των HDAC-1, -2, -4 και -6 με αξιολόγηση της ανοσοϊστοχημικής χρώσης για αυτές τις πρωτεΐνες χρησιμοποιώντας πολυκλωνικά και μονοκλωνικά αντισώματα IgG έναντι αυτών. Τα αποτελέσματα συσχετίσθηκαν με κλινικο-εργαστηριακές παραμέτρους και την επιβίωση των ασθενών. Αποτελέσματα: Η κατανομή των HDAC-1 και HDAC-2 ήταν στον πυρήνα ενώ των HDAC-4 και HDAC-6 στο κυτταρόπλασμα. Έκφραση των HDAC-1, -2, -4 και -6 ανευρέθη στο 64,3%, 74,2%, 69,1% και 63,1% των κακοηθών ιστών, αντίστοιχα, ενώ δεν παρατηρήθηκε σε μη νεοπλασματικούς ιστούς. Υψηλά επίπεδα HDAC-1, -2, -4 και -6 ανιχνεύθηκαν σε 40%, 50%, 48,6% και 44,3% των περιπτώσεων, αντιστοίχως. Υψηλά επίπεδα έκφρασης της HDAC-1 συσχετίσθηκαν με αυξημένο πολλαπλασιασμό των κακοήθων κυττάρων αλλά και με μεγαλύτερη επιβίωση. Αυξημένη έκφραση της HDAC-4 σχετίζεται με την απουσία απομακρυσμένων μεταστάσεων. Υψηλή έκφραση της HDAC-6 συσχετίστηκε με πρώιμα στάδια της νόσου και μεγαλύτερης διάρκειας επιβίωση. Συμπεράσματα: Αυξημένη έκφραση των HDAC συσχετίσθηκε με ευνοϊκές κλινικο-εργαστηριακές παραμέτρους και καλύτερη πρόγνωση. Αυτά τα ευρήματα αποδίδουν στους HDAC ένα ρόλο στους βιολογικούς μηχανισμούς του καρκίνου του παγκρέατος, καθιστώντας τους πιθανούς θεραπευτικούς στόχους για αυτή την κακοήθη ασθένεια στο μέλλον. Ωστόσο, απαιτούνται περισσότερες μελέτες προς αυτή την κατεύθυνση.
Ο ρόλος του λιπώδους ιστού στη χρόνια ηπατοπάθεια
Authors: Καλαφατέλη Μαρία
Published: August 2021

Εισαγωγή/Σκοπός: Αυξημένα επίπεδα λεπτίνης, αντιπονεκτίνης και ρεζιστίνης έχουν αναφερθεί στην κίρρωση αλλά διαβητικοί ασθενείς δεν έχουν εξαιρεθεί, παρόλο που ο διαβήτης αλλάζει τις συγκεντώσεις των αντιποκινών. Δεν είναι ξεκάθαρο εάν η σοβαρότητα της κίρρωσης συσχετίζεται με τις συγκεντρώσεις των αντιποκινών. Η αλκοολική κίρρωση είναι η λιγότερο μελετημένη μορφή ηπατοπάθειας. Εκτιμήσαμε τα επίπεδα στον ορό έξι αντιποκινών (λεπτίνη, αντιπονεκτίνη, ρεζιστίνη, βισφατίνη, RBP4, απελίνη) σε ασθενείς με αλκοολική κίρρωση σε διάφορα στάδια σοβαρότητας της νόσου. Μέθοδοι: Σαράντα μη διαβητικοί ασθενείς με αλκοολική κίρρωση (μέση ηλικία: 59 έτη, άνδρες: 87.5%, Child-Pugh (CP) score: μέση τιμή 7 (5-12), CP A/B/C: 18/10/12, Μοντέλο ηπατικής νόσου τελικού σταδίου (MELD): μέση τιμή 10 (6-25), χρόνος παρακολούθησης: μέση τιμή 32.5 μήνες (10-43)) συμπεριλήφθηκαν προοπτικά. Τα επίπεδα των αντιποκινών εκτιμήθηκαν με ELISA δυο φορές. Τα σωματομετρικά χαρακτηριστικά εκτιμήθηκαν μέσω βιοηλεκτρικής εμπέδησης.Αποτελέσματα: ΒΜΙ: 25.9 (20.1-39.3), λίπος: 23.4% (7.6-42.1), λιπώδης μάζα: 17.8 (5.49-45.4), ελέυθερη λίπους μάζα (FFM): 56.1 (39.6-74.4), ολικό νερό σώματος (TBW): 40.6 (29.8-58.8). Τα επίπεδα λεπτίνης και βισφατίνης συσχετίστηκαν θετικά με τη λιπώδη μάζα (p<0.001/p=0.027, αντίστοιχα) και η RBP4 με το TBW (p=0.025). Τα επίπεδα της αντιπονεκτίνης ήταν σημαντικά υψηλότερα σε ασθενείς με CP C συγκριτικά με τους ασθενείς με CP A (CPA: 7.99±14.07, CPB: 7.66±3.48, CPC: 25.73±26.8, p=0.04), ενώ τα επίπεδα RBP4 και απελίνης μειώθηκαν αναλογικά με τη σοβαρότητα της ηπατικής νόσου (p=0.006/p=0.034, αντίστοιχα). Κατόπιν προσαρμογής ανάλογα με τη λιπώδη μάζα, η βισφατίνη και η αντιπονεκτίνη αυξήθηκαν σημαντικά από το CP A στο CP C (p<0.001), ενώ μια αντίστροφη συσχέτιση παρατηρήθηκε για τη RBP4 και την απελίνη (p<0.001). Στην πολυπαραγοντική ανάλυση, μόνο το MELD εμφάνισε ανεξάρτητη συσχέτιση με την ολική επιβίωση (HR:1.53, 95%CI:1.05-2.32, p=0.029).Συμπέρασμα: Οι αντιποκίνες συσχετίζονται με την επιδεινούμενη ηπατική λειτουργία με έναν περίπλοκο τρόπο σε ασθενείς με αλκοολική κίρρωση.
Accelerating stateful network packet processing using graphics hardware
Authors: Βασιλειάδης Γεώργιος
Published: August 2021

Η ανάγκη για διαφορετικού τύπου υπηρεσίες στον πυρήνα του Internet (όπως firewalls, συστήματα ανίχνευσης και πρόληψης επιθέσεων,συστήματα κατηγοριοποίησης της κίνησης του δικτύου, κλπ.), συνεχώς αυξάνει. Οι υπηρεσίες αυτές πρέπει να εκτελούν περίπλοκεςεπεξεργασίες στα πακέτα δεδομένων σε όλα τα επίπεδα της στοίβας δικτύου, οι οποίες, όμως, δεν υποστηρίζονται από τους παραδοσιακούςδρομολογητές. Για το λόγο αυτό, έχουν αναπτυχθεί εξειδικευμένες συσκευές (οι οποίες ονομάζονται "middleboxes").Οι συσκευές αυτές εκτελούν διάφορες μορφές επεξεργασίας - οι οποίες περιλαμβάνουν, για παράδειγμα, τη λεπτομερειακή ανάλυσητων πακέτων, τη κρυπτογράφηση τους και τη συμπίεση. Επιπλέον, η επεξεργασία των πακέτων που βασίζεται αποκλειστικά σελογισμικό υπόσχεται την ταχεία ανάπτυξη νέων, εξελιγμένων μορφών επεξεργασίας, χωρίς την ανάγκη για αγορά ακριβού εξοπλισμού.Σε αυτή την διατριβή, προτείνουμε τη χρήση μονάδων επεξεργασίας γραφικών (GPUs) προκειμένου να αυξήσουμε την απόδοση τωνεφαρμογών επεξεργασίας πακέτων δικτύου. Οι GPUs έχουν εξελιχθεί σε υπολογιστικές συσκευές οι οποίες προσφέρουν μαζικόπαραλληλισμό, καθώς περιέχουν εκατοντάδες πυρήνες επεξεργασίας που μπορούν να χρησιμοποιηθούν για υπολογισμούς γενικής χρήσης,πέρα από την χρήση τους σε εφαρμογές γραφικών. Ωστόσο, λόγω των διαφορετικών ιδιοτήτων και περιορισμών των GPUs, δεν είναιπάντα εύκολη υπόθεση να βελτιωθεί η απόδοση του υπάρχοντος λογισμικού.Η παρούσα διατριβή αναλύει τη χρήση GPUs για την επεξεργασία πακέτων δικτύου (με εποπτεία κατάστασης) και περιγράφειτεχνικές που απαιτούνται ώστε να βελτιωθεί η επίδοση της. Αρχικά, παρουσιάζουμε μια μελέτη σχετικά με την επιτάχυνση τηςεπεξεργασίας πακέτων χρησιμοποιώντας διακριτές κάρτες γραφικών. Δεύτερον, παρουσιάζουμε μια ευρύτερη αρχιτεκτονικήεπεξεργασίας πακέτων που παραλληλοποιεί προσεκτικά την επεξεργασία και ανάλυση των πακέτων σε τρία επίπεδα,χρησιμοποιώντας (i) διασυνδέσεις δικτύου με πολλαπλές ουρές, (ii) πολλαπλούς επεξεργαστές (CPUs), και (iii) πολλαπλές GPUs.Τέλος, διερευνούμε το σχεδιασμό ενός framework για την επεξεργασία πακέτων βασισμένο σε GPUs, το οποίο προσδιορίζειέναν αρθρωτό (modular) μηχανισμό για τον προγραμματισμό εφαρμογών επεξεργασίας πακέτων, το οποίο περιορίζει τις μεταφορέςδεδομένων και τις περιττές επεξεργασίες. Τα πειραματικά αποτελέσματα μας δείχνουν ότι η ορθή υλοποίηση εφαρμογών επεξεργασίαςπακέτων βασισμένες σε GPUs, μπορεί να βελτιώσει σημαντικά την απόδοση σε σύγκριση με μία πολυ-πύρινη CPU.
Η επιστημονική μελέτη της θρησκείας κατά τον Jonathan Zittell Smith
Authors: Γαϊτάνος Γεώργιος
Published: August 2021

Η διατριβή εξετάζει και σχολιάζει τις θέσεις και τις θεωρίες του Jonathan Z. Smith σχετικά με την επιστημονική μελέτη της θρησκείας. Αποτελεί την πρώτη εργασία που ασχολείται μεθοδικά με την παρουσίαση, την ανάλυση και το σχολιασμό των θέσεων του αμερικάνου ιστορικού της θρησκείας, ο οποίος είναι ένας από τους σημαντικότερους ακαδημαϊκούς στον τομέα του παγκοσμίως. Ο Jonathan Z. Smith είναι καθηγητής στο τμήμα των Ανθρωπιστικών Επιστημών στο Πανεπιστήμιο του Chicago των ΗΠΑ και ο υπεύθυνος συντονιστής του προγράμματος “Religions and the Humanities” του εν λόγω πανεπιστημίου. Τα θέματα που τον απασχόλησαν αφορούν την επιστημονική μελέτη της θρησκείας και τη διατήρηση του ενδιαφέροντος για το ακαδημαϊκό μάθημα της μελέτης της θρησκείας, με σκοπό την ώθηση που απαιτείται για την ανάπτυξη νέων ιδεών. Ενδιαφέρθηκε λοιπόν ιδιαίτερα για την εξέταση της μεθοδολογίας και της θεωρίας που αναπτύχθηκε από το παρελθόν μέχρι σήμερα γύρω από το αντικείμενο της μελέτης της θρησκείας. Εκτός από την καταγραφή των θεωριών προχώρησε και στην κριτική τους αξιολόγηση, με αποτέλεσμα να καταδείξει μέσα από παραδείγματα τη δυνατότητα που προσφέρουν για την καλύτερη κατανόηση του αντικειμένου. Ο ίδιος προχώρησε στην ανάλυση της δικής του μεθοδολογικής πρότασης και πρότεινε πως η καλύτερη δυνατή λύση για τον ιστορικό της θρησκείας είναι η αναλογική σύγκριση και η αναλογική προσέγγιση των πραγμάτων, που μπορεί να προσφέρει νέες κατηγορίες σύγκρισης και ταξινόμησης γύρω από το θέμα «θρησκεία».
Το σύνδρομο του ξηρού οφθαλμού στο σακχαρώδη διαβήτη
Authors: Αχτσίδης Βασίλειος
Published: August 2021

ΠΕΡΙΛΗΨΗ- ΣΚΟΠΟΣ: Η νευροπάθεια είναι συχνή επιπλοκή του Διαβήτη και εκδηλώνεται και στον κερατοειδή εφόσον μελέτες με το οπτικό μικροσκόπιο συνοχής(IVCCM) επιβεβαίωσαν ότι υπάρχει ελάττωση της νεύρωσης του κερατοειδούς ανάλογα με τη βαρύτητα της διαβητικής νευροπάθειας. Η ερευνητική υπόθεση που εξετάσαμε ήταν ότι ασθενείς με περιφερική νευροπάθεια(ΠN) μπορεί να έχουν περισσότερες πιθανότητες συνδρόμου ξηρού οφθαλμού(DES) ως αποτέλεσμα της μειωμένης ευαισθησίας του κερατοειδούς και διαταραχής της ισορροπίας παραγωγής/εξάτμισης των δακρύων. Επιπλέον μελετήσαμε την αυτόνομη νευροπάθεια(ΑΝ) και την συσχέτιση της με τα κορικά αντανακλαστικά. ΥΛΙΚΟ ΚΑΙ ΜΕΘΟΔΟΙ: Συνολικά 61 άτομα με διαβήτη τύπου 2 και 38 μάρτυρες συμμετείχαν στην μελέτη. Η ΠN εκτιμήθηκε με το δείκτη νευρολογικής ανικανότητας(NDS), το δείκτη συμπτωμάτων της νευροπάθειας(NSS) και το βιοθεσιομέτρο(VPT). Χρησιμοποιήσαμε τη σύσταση του Dry Eye Working Group(DEWS) για να κατηγοριοποιήσουμε την DES. Αξιολογήθηκαν η δοκιμή Schirmer Ι, ο χρόνος διάσπασης της φλουροσείνης (ΤBut) και η ευαισθησία του κερατοειδούς με το αισθησιόμετρο Cochet-Bonnet. Τα κορικά αντανακλαστικά μετρήθηκαν με ένα ψηφιακό ηλεκτρονικό κορόμετρο. Η ΑΝ αξιολογήθηκε με βάση τα κριτήρια του Ewing. ΑΠΟΤΕΛΕΣΜΑΤΑ: Η ξηροφθαλμία(DES) διαγνώστηκε συχνότερα σε άτομα με ΠΝ σε σχέση με ασθενείς χωρίς ΠΝ και την ομάδα ελέγχου (p<0,001). Οι τιμές Schirmer Ι, ΤBut και η ευαισθησία του κερατοειδούς ήταν μειωμένες σε ασθενείς με ΠΝ σε σχέση με εκείνους χωρίς ΠΝ και την ομάδα ελέγχου (p<0,001). Η ΑΝ συσχετίστηκε με μειωμένη ταχύτητα συστολής και ελαττωμένη μέγιστη μύση(παρασυμπαθητική δυσλειτουργία) και με μειωμένη ταχύτητα διαστολής και ελαττωμένη μέγιστη μυδρίαση(συμπαθητική δυσλειτουργία). ΣΥΜΠΕΡΑΣΜΑ:To σύνδρομο ξηρού οφθαλμού(DES) είναι συχνό σε ασθενείς με διαβήτη τύπου 2 οι οποίοι έχουν ΠΝ, συνδέεται με μειωμένη ευαισθησία του κερατοειδούς και πρέπει να θεραπεύεται προς αποφυγήν νόσου της οφθαλμικής επιφάνειας/νευροπαθητικού έλκους του κερατοειδούς. Εν τέλει, η οφθαλμολογική εξέταση προσφέρει σημαντικούς βιοδείκτες (αισθητικότητα κερατοειδούς, μετρήσεις ξηροφθαλμίας και κορικά αντανακλαστικά) οι όποιοι είναι χρήσιμοι στην ανίχνευση της Διαβητικής Νευροπάθειας.
Προσδιορισμός των μεταβολών της κυστατίνης -C σε ασθενείς με νεφρική μεταμόσχευση και συσχέτιση τους με την κλινική πορεία των μεταμοσχευμένων ασθενών
Authors: Γόμπου Αθηνά
Published: August 2021

Η έγκαιρη αναγνώριση της νεφρικής δυσλειτουργίας σε έναν ασθενή πού έχει υποβληθεί σε μεταμόσχευση νεφρού, ιδιαίτερα κατά την πρώιμη μετεγχειρητική περίοδο, είναι πολύ σημαντική για τη διαχείριση των ασθενών και για την έγκαιρη λήψη απόφασης για την έναρξη κατάλληλης θεραπείας έναντι της οξείας απόρριψης. Μεταξύ των διαφόρων βιοδεικτών που μελετώνται για να εκτιμηθεί η νεφρική λειτουργία του μοσχεύματος είναι η κάθαρση της κρεατινίνης, η εκτίμηση της GFR (σπειραματική διήθηση) βάσει του προσδιορισμού της κρεατινίνης (s-Cr). Η Cys-C στον ορό των ασθενών θα μπορούσε να χρησιμοποιηθεί ως εναλλακτικός και αξιόπιστος δείκτης της νεφρικής λειτουργίας στη μεταμόσχευση νεφρού και κατά δεύτερο λόγο να διερευνηθεί η σχέση των μεταβολών της Cys-C με την s-Cr και την eGFR κατά την περίοδο μετά τη μεταμόσχευση και κατά τη φάση της οξείας απόρριψης του μοσχεύματος. Θα επιχειρηθεί επομένως να αναδειχθεί η σημαντικότητα που έχει ο προσδιορισμός της Cys-C, της s-Cr και της eGFR σε ασθενείς που έχουν παρουσιάσει AR και σε αυτούς που δεν έχουν παρουσιάσει AR. Αποδεικνύεται λοιπόν, ότι η Cys-C έχεi μια ανώτερη διαγνωστική ικανότητα από την s-Cr στην ανίχνευση διαταραχών της νεφρικής λειτουργίας κατά την πρώτη περίοδο μετά τη μεταμόσχευση ακόμη και με τη χρήση κορτικοστεροειδών .
Συστήματα ραντάρ τύπου αντίστροφου συνθετικού ανοίγματος (ISAR)
Authors: Καλλίτσης Ευάγγελος
Published: August 2021

Αντικείμενο της διατριβής αποτελεί η μελέτη των συστημάτων ραντάρ αντίστροφου συνθετικού ανοίγματος (ISAR, Inverse Synthetic Aperture Radar), καθώς και η ανάπτυξη καινοτόμων αλγορίθμων απεικόνισης στόχων ραντάρ. Η σπουδαιότερη καινοτομία της διατριβής αυτής είναι ο προτεινόμενος πλήρης αυτοματοποιημένος αλγόριθμος αυτοεστίασης για την μετεπεξεργασμένη εικόνα του ραντάρ αντίστροφου συνθετικού ανοίγματος (ISAR) που βασίζεται στην ελαχιστοποίηση της εντροπίας, καθώς και η μέθοδος που αφορά την ακριβή ευθυγράμμιση της απόστασης για την αντιστάθμιση της περιστροφικής κίνησης στην οριζόντια διεύθυνση με εφαρμογή στο ραντάρ ISAR (τρίτο και τέταρτο κεφάλαιο). Στην παρούσα έρευνα συγκριτικά με αντίστοιχες δημοσιευμένες εργασίες, ο μεν προτεινόμενος αλγόριθμος για την αυτοεστίαση της εικόνας ISAR είναι ευριστικός και βασίζεται στον διαχωρισμό του συμφασικού διαστήματος επεξεργασίας (CPI) σε βαθμίδες, η δε μέθοδος της ευθυγράμμισης της απόστασης που βασίζεται στην τεχνική της υπεραναλυμένης φασματικής εκτίμησης με υποδιπλασιασμό (Super-resolution DESED-decimative Spectrum Estimation) χρησιμοποιεί έναντι των κλασικών μεθόδων ευθυγράμμισης της απόστασης, την τεχνική της κλασματικής διόρθωσης του κελιού απόστασης (fractional range bin correction) ανά σκεδαστή. Για την εγκυρότητα και αποδοτικότητα των μεθόδων που αναπτύσσονται στην παρούσα διατριβή περιλαμβάνονται ακριβείς μαθηματικές αναλύσεις καθώς και τα αποτελέσματα προσομοίωσης με συνθετικά δεδομένα ISAR κάτω από ρεαλιστικά σενάρια για την ομοιόμορφη και μη ομοιόμορφη περιστροφική κίνηση.
Συμβολή στην συμπίεση του χρόνου και του κόστους ανάπτυξης νέων προϊόντων με τη βοήθεια των τεχνολογιών ταχείας κατασκευής πρωτοτύπων εργαλείων
Authors: Πολύδωρας Σταμάτιος
Published: August 2021

Η διατριβή εντάσσεται θεματικά στην επιστημονική περιοχή του Μηχανολογικού Σχεδιασμού Βιομηχανικών Προϊόντων στο πλαίσιο του Ολοκληρωμένου Μηχανολογικού Σχεδιασμού. Συμβάλλει στην περιοχή αυτή προτείνοντας μια ολοκληρωμένη, τεκμηριωμένη και συστηματική μεθοδολογία, προς χρήση ομάδων και φορέων σχεδιασμού και ανάπτυξης, για την αποτελεσματική αξιοποίηση όλων των υφισταμένων και θεωρουμένων σήμερα ως εναλλακτικών μεθόδων πρωτοτυποποίησης, κατά τη διαδικασία σχεδιασμού και ανάπτυξης νέων προϊόντων και κατασκευών, με γνώμονα τη μείωση του απαιτουμένου χρόνου και κόστους, με ταυτόχρονη εξασφάλιση της συνολικής ποιότητας του προϊόντος. Η διενεργηθείσα έρευνα εστιάζεται στις καινοτόμες μεθόδους Ταχείας Κατασκευής Πρωτοτύπων (ΤΚΠ) και Ταχείας Κατασκευής Εργαλείων (ΤΚΕ). Το αναπτυχθέν ευέλικτο και προσαρμόσιμο σύστημα υποστήριξης αποφάσεων πρωτοτυποποίησης κατά τη διάρκεια του σχεδιασμού και ανάπτυξης, είναι βασισμένο στην αναγνωρισμένη μεθοδολογία της Αναλυτικής Ιεράρχησης για Λήψη Αποφάσεων σε Πολυπαραμετρικά Προβλήματα. Για την κατεύθυνση της πρωτοτυποποίησης προς εναλλακτικές ΤΚΠ, υιοθετεί την οργάνωση πληροφοριών σε Σχεσιακές Βάσεις Δεδομένων και προτείνει μια πλήρη δομή βάσης τεχνικών δεδομένων και πληροφοριών τεχνολογιών και συστημάτων ΤΚΠ, για τον προσδιορισμό μέσω Συστήματος Υποστήριξης Απόφασης (ΣΥΑ), των εκάστοτε συμβατών με τον επιδιωκόμενο έλεγχο σχεδιασμού, συστημάτων & παρόχων και την εξ’ αυτών τελική συστηματική επιλογή. Η μέθοδος που αναπτύχθηκε, σε επίπεδο θεώρησης και ενσωμάτωσης σε αυτή πρωτότυπων πραγματικών δεδομένων, υποστηρίχθηκε από εκτεταμένη εντοπισμένη και συστηματική πειραματική έρευνα και έρευνα πεδίου στις τεχνολογίες ΤΚΠ, ειδικότερα στην τεχνολογία Κατασκευής με Επάλληλα Φύλλα Στερεού Υλικού (LOM), αλλά και στις τεχνολογίες της Κατασκευής με Εναπόθεση Τήγματος (FDM), της Στερεολιθογραφίας (SLA) και της μηχανουργικής CNC κατεργασίας σε επιτραπέζιες εργαλειομηχανές. Διερευνήθηκαν παράμετροι χρόνου-κόστους, διαχείρισης και προσανατολισμού κατασκευής, αποδιδόμενης ακρίβειας διαστάσεων, ποιότητας επιφανειών, εφαρμογών και τεχνολογικών περιορισμών, αξιοποίησης των παραγομένων αντικειμένων ΤΚΠ με μεθόδους ΤΚΕ. Για τη ρεαλιστική υποστήριξη της διεξαχθείσας έρευνας με πειραματικά αποτελέσματα πραγματοποιήθηκαν συγκεκριμένες χαρακτηριστικές πιλοτικές εφαρμογές ΤΚΠ-ΤΚΕ επιλογή των οποίων συμπεριλαμβάνεται στην διατριβή.
Αναλογικά και ψηφιακά παιχνίδια ρόλων
Authors: Τιμπλαλέξη Ελένη
Published: August 2021

Σκοπός της παρούσας μελέτης είναι η διερεύνηση της μαθησιακής και θεατρικής διάστασης των αναλογικών και ψηφιακών παιχνιδιών ρόλων. Παρ' ότι τα υπό μελέτη παιχνίδια διαφέρουν ως προς τις λειτουργικές ιδιότητες, τις οικολογίες και τη φύση της δυνητικότητας που τα διέπουν, φαίνεται ότι μπορούν να θεωρηθούν, στο σύνολό τους, εκφάνσεις του θεατρικού φαινομένου. Λόγοι που συνηγορούν είναι η παρουσία τροπικότητας υπόδυσης χαρακτήρα, ελέγχου avatar και η επιτελεστικότητα. Ενστάσεις για το αντίθετο στηρίζονται στη ρητορική της απουσίας κειμένου και κοινού στα αναλογικά και ψηφιακά παιχνίδια ρόλων. Η ένταξη των αναλογικών και των ψηφιακών παιχνιδιών ρόλων στο θεατρικό, δραματικό και επιτελεστικό συνεχές θα μπορούσε να θέσει ζήτημα αναθεώρησης του ελάχιστου ορισμού του θεάτρου. Ειδικά για την περίπτωση των ψηφιακών παιχνιδιών ρόλων, δε μπορεί να αγνοηθεί η επίδραση της θεωρίας και της πράξης του θεάτρου, που επικυρώνεται με τη χρήση θεατρικών και επιτελεστικών όρων, όπως κυβερνο-δράμα, παιγνιο-επιτέλεση και διαδραστικό δράμα. Τα αναλογικά και τα ψηφιακά παιχνίδια ρόλων, ως εκφάνσεις του θεατρικού φαινομένου, μπορούν και να χρησιμοποιηθούν ως εργαλεία στο μάθημα της θεατρικής αγωγής και στη διδασκαλία άλλων μαθημάτων. Η εφαρμογή τους στην εκπαίδευση εδράζεται σε μαθησιακές θεωρίες και προάγει μορφές μάθησης, όπως τη βιωματική και τη συνεργατική. Κατά την αξιοποίησή τους στην εκπαίδευση φαίνονται να απορρέουν μαθησιακά οφέλη όπως η καλλιέργεια γνωσιακών και κοινωνικών δεξιοτήτων και ενσυναίσθησης. Το ζήτημα περί μεταφοράς γνώσης από το γνωσιακό σύστημα της μυθοπλασίας και του παιχνιδιού στο σύστημα του ανθρώπινου βίου πιθανόν να αντιμετωπίζεται αποτελεσματικά με την αξιοποίηση αναλογικών και ψηφιακών παιχνιδιών ρόλων για μαθησιακούς σκοπούς.
Μελέτη της επίδρασης συσκευασίας και φυσικών αντιμικροβιακών παραγόντων στην ποιότητα και υγιεινή παραδοσιακών ελληνικών προϊόντων - τροφίμων
Authors: Τσιράκη Μαρία
Published: August 2021

The objectives of the present Doctoral Thesis were: 1) Study of the effect of packaging(aerobic, active and vacuum) and the individual and/or the combined effect of naturalantimicrobial agents (chitosan and natamycin) in prolonging the shelf-life of thetraditional phyllo for Greek style pies 4 ° C. 2) The survival/fate of four pathogens(Listeria spp., Salmonella enterica, Escherichia coli 0157:H7 and Bacillus cereus) wasstudied in the traditional phyllo for Greek style pies and the effect of chitosan (added tophyllo) on those bacteria inoculated into the product at 4ο C. The fate of these fourpathogens on the product was studied at two different populations, 105 cfu/g and 103cfu/g for each pathogen inoculated separately onto the phyllo. 3) : The effect of thepackaging (aerobic and vacuum packaging) and the individual, or the combined effectof natural antimicrobials: Citrus extract (Citrox) and natamycin were studied, inextending the shelf-life of a Greek fresh deli salad (tzatziki: a Traditional Greek salad),during storage under refrigeration (4 ° C). 4) Finally in the last chapter, thegrowth/survival of four pathogens (Listeria spp., Salmonella enterica, Escherihia coli0157:H7 and Bacillus cereus) inoculated at a population into tzatziki of 106 cfu/g andthe effect of 'natural' antimicrobial agent Citrox in these pathogenic microorganismswas studied. Experiments were performed at 4 οC and 10 οC. The addition of Chitosanand citruw extract (with or without natamycin) increased the shelf-life of phyllo andtzatziki, respectively. Βoth antimicrobial agents significantly reduced the population ofall pathogen bacteria.
Μελέτη της ανοσοϊστοχημικής έκφρασης των γονιδίων επιδιόρθωσης και διατήρησης του DNA (MMR) σε καλοήθη και κακοήθη νεοπλάσματα του παχέος εντέρου
Authors: Παπαγεωργίου Μαρία
Published: August 2021

Σκοπός της παρούσας διατριβής είναι η μελέτη της έκφρασης των πρωτεϊνών επιδιόρθωσης και διατήρησης του DNA. Οι πρωτείνες που μελετήσαμε είναι οι εξής τέσσερις: hMLH1, hMSH2, hMSH6 και hPMS2. Εμπλέκονται στον ίδιο μηχανισμό επιδιόρθωσης (mismatch repair system, MMR) σε καλοήθεις παθήσεις του παχέος εντέρου, σε προκαρκινικές αλλοιώσεις του παχέος εντέρου και στο σποραδικό καρκίνο του παχέος εντέρου. Ιδιαίτερη έμφαση δόθηκε στην έκφραση των πρωτεϊνών από τα φυσιολογικά και τα καρκινικά κύτταρα και οι μεταβολές που παρατηρούνται. Διερευνήσαμε με τεχνικές ανοσοϊστοχημείας την έκφραση των δεικτών και έγινε και η ανάλογη συσχέτιση με κλινικοπαθολογοανατομικές παραμέτρους. Στη μελέτη μας εξετάσθηκαν 9 περιστατικά υπερπλαστικού πολύποδα, 21 περιστατικά αδενωματωδών πολυπόδων και 50 αδενοκαρκινώματα. Τα αποτελέσματα της εργασίας μας υποδεικνύουν πως τα γονίδια επιδιόρθωσης και διατήρησης του DNA δεν φαίνεται να επηρεάζουν την ανάπτυξη υπερπλαστικών πολυπόδων και αδενωματωδών πολυπόδων. Η διαταραχή του συστήματος επιδιόρθωσης και διατήρησης του DNA -MMR- φαίνεται να λαμβάνει χώρα σε πρώιμο βήμα της εξαλλαγής σε κακοήθεια χωρίς όμως να ξέρουμε σε ποιο σημείο ακριβώς της αντιγραφής του DNA παύει η λειτουργικότητά του. Έτσι αυτή η ανεπάρκεια του MMR συστήματος δυνητικά επηρεάζει την πρόγνωση και τον τρόπο αντιμετώπισης της θεραπείας των ασθενών. Η χρήση της μεθόδου της ανοσοϊστοχημείας για την ανίχνευση των λαθών του συστήματος MMR κερδίζει συνεχώς όλο και περισσότερο έδαφος αποτελώντας μια γρήγορη και αξιόπιστη μέθοδο για την εντόπιση παθογόνου μετάλλαξης στα γονίδια επιδιόρθωσης και την εντόπιση ασθενών στους οποίους εμφανίζεται η διαταραχή αυτή.
Το δικαίωμα της προηγούμενης ακρόασης κατά τον κώδικα διοικητικής διαδικασίας στη φορολογική διαδικασία
Authors: Ματθαίου Χρυσούλα
Published: August 2021

Η διατριβή πραγματεύεται το δικαίωμα της προηγούμενης ακρόασης σε ένα ειδικότερο πεδίο της δημόσιας διοίκησης αυτό της φορολογικής διαδικασίας. Το θέμα είναι ενδιαφέρον λόγω των συνεχών νομοθετικών και νομολογιακών εξελίξεων που λαμβάνουν χώρα ενόψει ιδίως των νέων δημοσιονομικών δεδομένων. Το έργο χωρίζεται σε δώδεκα κεφάλαια. Κατ΄ αρχήν αναλύεται η σχέση του δικαιώματος της προηγούμενης ακρόασης με τη φορολογική ισότητα. Κατόπιν η διατριβή περιγράφει τη διαδικασία της προηγούμενης ακρόασης και τη συσταλτική εφαρμογή του δικαιώματος στις καταλογιστικές πράξεις του φόρου ή προστίμου. Στην συνέχεια ασχολείται με τις εξελίξεις της νομολογίας του δικαιώματος της προηγούμενης ακρόασης του φορολογουμένου στη φορολογική διαδικασία προ και μετά τον Κώδικα Διοικητικής Διαδικασίας. Παραθέτει τη νομοθετική εξέλιξη του δικαιώματος παρουσιάζοντας τις νέες ρυθμίσεις του Κώδικα Φορολογικής διαδικασίας. Περαιτέρω, επεξεργάζονται δύο μείζονα δικονομικά ζητήματα σχετικά με το δικαίωμα της προηγούμενης ακρόασης, ήτοι το ζήτημα της αυτεπάγγελτους εξέτασης του ουσιώδους τύπου από τα Δικαστήρια και το ζήτημα του λυσιτελούς της προβολής του λόγου περί παραβίασης του δικαιώματος της προηγούμενης ακρόασης. Τέλος επισκοπείται η νομολογία του Δικαστηρίου της Ευρωπαϊκής Ένωσης του δικαιώματος της προηγούμενης ακρόασης. Η έρευνα κατέδειξε ότι το δικαίωμα της προηγούμενης ακρόασης έχει περιορισμένη εφαρμογή στη φορολογική διαδικασία. Κριτήριο για την τήρηση του δικαιώματος της προηγούμενης ακρόασης του φορολογουμένου είναι αν το δυσμενές διοικητικό μέτρο συνδέεται κατά νόμο με υποκειμενική συμπεριφορά και αν μεσολαβεί κρίση της φορολογικής αρχής ή λαμβάνεται βάσει αντικειμενικών δεδομένων και υπάρχει ευθεία εφαρμογή του νόμου. Στόχος της διατριβής είναι να αναδειχθεί ο ρόλος της προηγούμενης ακρόασης του φορολογουμένου στη φορολογική διαδικασία ώστε να μην αποτελεί κενό γράμμα νόμου όπως ισχύει στην πραγματικότητα αλλά να μπορεί να επηρεάζει την τελική κρίση της φορολογικής αρχής και να οδηγήσει σε βάθος χρόνου μέσω των λειτουργιών που επιτελεί στη μείωση των φορολογικών υποθέσεων που φέρονται για επίλυση στη διοικητική δικαιοσύνη.
Μελέτη αντιδράσεων ελευθέρων ριζών CCN με αλκάνια
Authors: Τσολάκη Ματίνα
Published: August 2021

Οι αντιδράσεις ελευθέρων ριζών διαδραματίζουν σημαντικούς ρόλους σε διάφορα πεδία της επιστήμης, όπως αυτά της καύσης και της ατμοσφαιρικής χημείας πλανητικών συστημάτων, της διαστρικής χημείας, της φωτοχημείας, της οργανικής σύνθεσης, της βιοχημείας. Η ελεύθερη κυανομεθυλίδυνο-ρίζα, CCN (cyanomethylidyne radical) αποτελεί το απλούστερο μέλος της οικογένειας ενώσεων C2nN (ζυγός αριθμός ανθράκων). Στην παρούσα εργασία, περιλαμβάνεται η θεωρητική μελέτη του μηχανισμού της αντίδρασης της κυανομεθυλίδινο ρίζας, CCN, με μεθάνιο, CH4, σε αέρια φάση. Όλοι οι υπολογισμοί υλοποιήθηκαν με τη χρήση της σουίτας προγραμμάτων Gaussian 09. Οι γεωμετρίες και όλα τα στάσιμα σημεία έχουν βελτιστοποιηθεί με χρήση της μεθόδου CCSD(full) και με σύνολα βάσης cc pVDZ και cc pVTZ. Υπολογισμοί δονητικών συχνοτήτων όλων των σημείων επιβεβαιώνουν τον χαρακτηρισμό τους ως σημεία ισορροπίας ή μεταβατικές καταστάσεις. Η ανωτέρω αντίδραση, σύμφωνα με υπολογισμούς των διαδρομών ελάχιστης δυναμικής ενέργειας (Minimum Energy Path, MEP) που την περιγράφουν, χαρακτηρίζεται ως μηχανισμός προσθήκης με αισθητό ενεργειακό όρος, σε αντίθεση με την πρόταση άλλων πειραματικών και θεωρητικών μελετών.
Ανάπτυξη πρωτότυπης μεθόδου ταυτόχρονης ανίχνευσης είκοσι (20) αυτοαντισωμάτων σε χρόνια αυτοάνοσα ηπατικά και εξωηπατικά νοσήματα
Authors: Κουτσούμπας Ανδρέας
Published: August 2021

Εισαγωγή:Τα αυτοαντισώματα που χρησιμοποιούνται για τη διαγνωστική προσέγγιση ασθενών με πιθανά αυτοάνοσα νοσήματα του ήπατος είναι πολλά και μια απλή, λειτουργική, ευαίσθητη και ειδική μέθοδος που να τα προσμετρά ταυτόχρονα δεν έχει αναπτυχθεί μέχρι σήμερα.Σκοπός: Σκοπός της διατριβής ήταν να αναπτύξει μια πρωτότυπη μέθοδο για την ταυτόχρονη ανίχνευση των διαγνωστικά σημαντικών αυτοαντισωμάτων χρόνιων ηπατοπαθειών.Μέθοδοι: Χρησιμοποιήθηκαν οροί από ασθενείς με Πρωτοπαθή Χολική Κίρρωση (ΠΧΚ), Αυτοάνοση ηπατίτιδα (ΑΗ) και Πρωτοπαθή Σκληρυντική Χολαγγειίτιδα (ΠΣΧ) για την ανάπτυξη πολυμετρικής profil ELISA. Χρησιμοποιήθηκαν 11 ανασυνδυασμένα και 1 καθαρμένο αυτοαντιγόνο.Αποτελέσματα: Στην πρώτη φάση αναπτύχθηκε μια πολυμετρική ELISA που επιτυχώς προσδιορίζει όλα τα αυτοαντισώματα έναντι των μιτοχονδριακών αντιγόνων (5). Ενώ στη δεύτερη φάση η ELISA εμπλουτίστηκε με 3 πυρηνικά αυτοαντιγόνα με διαγνωστική αξία για την ΠΧΚ. Στη τρίτη φάση η πολυμετρική ELISA εμπλουτίστηκε με 3 κύρια αυτοαντιγόνα για την ΑΗ (σύνολο 11). Στο τελικό στάδιο το ΤΤΒ5 ειδικό αντιγόνο για την ΠΣΧ προστέθηκε επιτυχώς στο panel των αντισωμάτων.Συμπέρασμα: H πρωτότυπη ELISA είναι πιο ευαίσθητη και εξίσου ειδική με τις in house ELISA που έχουν περιγραφεί και υπερτερεί των εμπορικά διαθέσιμων. Είναι η πρώτη που μπορεί να ανιχνεύσει 12 αυτοαντισώματα ταυτόχρονα.
Νευροψυχολογική μελέτη της νεανικής μυοκλονικής επιληψίας
Authors: Μπεκιαρίδης-Μόσχου Δημήτριος
Published: August 2021

Σημαντικός αριθμός νευροψυχολογικών ερευνών τα τελευταία χρόνια εστιάζεται στις γνωστικές λειτουργίες επιληπτικών ασθενών. Μέρος των διερευνήσεων αυτών εξετάζει το επιληπτικό σύνδρομο της νεανικής μυοκλονικής επιληψίας (ΝΜΕ). Ενώ κάποιες μελέτες εντοπίζουν ελλείμματα σε ευρύ φάσμα λειτουργιών για την ΝΜΕ, άλλες εστιάζουν τα ελλείμματα στις εκτελεστικές λειτουργίες, ενώ άλλες αμφισβητούν την ύπαρξη σημαντικών ελλειμμάτων. Ο στόχος της παρούσης έρευνας είναι η νευροψυχολογική αξιολόγηση ασθενών με ΝΜΕ με τη χρήση δοκιμασιών των γνωστικών λειτουργιών δίνοντας έμφαση στις εκτελεστικές λειτουργίες. Μέθοδοι: 15 ασθενείς που πληρούσαν τα διαγνωστικά κριτήρια για την ΝΜΕ και 15 υγιείς με αντιστοιχία στην ηλικία, στο φύλο και στην εκπαίδευση χωρίς ιστορικό επιληψίας εκτέλεσαν συστοιχία γνωστικών δοκιμασιών με έργα μνήμης, προσοχής, εκτελεστικών λειτουργιών (λεκτική ευχέρεια, Stroop test, Πύργος του Λονδίνου, FAB) και νοημοσύνης (σύντομη εκδοχή του WAIS-III). Παράμετροι όπως η διάρκεια της ασθένειας, ο χρόνος που έχει περάσει από την τελευταία κρίση, η ηλικία έναρξης της νόσου, τα χρόνια εκπαίδευσης, η ηλικία, η φαρμακευτική αγωγή και το φύλο εξετάστηκαν για το αν σχετίζονται με την απόδοση στις γνωστικές δοκιμασίες. Aποτελέσματα: Οι ασθενείς με ΝΜΕ απέδωσαν σημαντικά χαμηλότερα από την ομάδα ελέγχου στα έργα λεκτικής ευχέρειας, στην συνολική απόδοση του FAB, στην υποδοκιμασία προγραμματισμού κίνησης του FAB, στην μέτρηση του χρόνου για την συνθήκη ανάγνωσης του Stroop και στο Λεξιλόγιο του WAIS-III. Τα έτη εκπαίδευσης συσχετίζονται θετικά σε σημαντικό βαθμό με την απόδοση σε ευρύ φάσμα γνωστικών δοκιμασιών για τους ασθενείς με ΝΜΕ συμπεριλαμβανομένων και των μετρήσεων της νοημοσύνης. Συζήτηση: Τα ελλείμματα στις λειτουργίες της λεκτικής ευχέρειας και του προγραμματισμού κίνησης που εντοπίστηκαν για τους ασθενείς είναι σε συμφωνία με τα προηγούμενα ευρήματα. Οι λειτουργίες αυτές συγκλίνουν στις λειτουργίες που αποδίδονται στους πυρήνες του μεσοθαλάμου. Η δοκιμασία FAB μπορεί να εξελιχθεί σε χρήσιμο διαγνωστικό εργαλείο για την ΝΜΕ. Τα ελλείμματα που εντοπίζονται στην υποδοκιμασία του Stroop και στο Λεξιλόγιο του WAIS-III ενδεχομένως να υποδεικνύουν δυσλειτουργία για την λεκτική επεξεργασία στους ασθενείς με ΝΜΕ. Περαιτέρω έρευνα χρειάζεται για να διευκρινιστεί αν οι ασθενείς με ΝΜΕ παρουσιάζουν μαθησιακές δυσκολίες ή όχι και για το ρόλο της εκπαίδευσης στην πορεία της νόσου. Είναι πιθανό νευροψυχολογικές παρεμβάσεις στα πρώτα στάδια της νόσου αλλά και αργότερα να βοηθούν στην αποκατάσταση και προστασία από την ΝΜΕ.
Fighting an unfair battle
Authors: Βιρβίλης-Κολλητήρης Νικόλαος
Published: August 2021

Τόσο ο αριθμός όσο και η πολυπλοκότητα των κυβερνοεπιθέσεων αυξάνονται διαρκώς. Τα ευρυζωνικά δίκτυα, οι σύνθετες διαδικτυακές πλατφόρμες, η χρήση social networks και cloud services και η αυξανόμενη χρήση έξυπνων συσκευών (π.χ. smartphones, tablets) - ακόμα και σε διαβαθμισμένα δίκτυα - έχουν δημιουργήσει νέες προκλήσεις. Οι πολύπλοκες και άρτια οργανωμένες επιθέσεις σε κρίσιμες υποδομές, στρατιωτικά δίκτυα και κυβερνητικούς φορείς που έχουν γίνει γνωστές τα τελευταία χρόνια, οφείλονται σε εξαιρετικά ικανές και άρτια οργανωμένες τεχνικές ομάδες, που συνήθως εργάζονται υπό την αιγίδα κάποιου κρατικού οργανισμού και είναι γνωστές ως Advanced Persistent Threat (APT). Η χρήση περίτεχνου ιομορφικού λογισμικού και άγνωστων αδυναμιών (zero-day vulnerabilities), κάνει την εντοπισμό και την αντιμετώπιση των συγκεκριμένων επιθέσεων ιδιαίτερα προβληματική με τις υπάρχουσες τεχνολογίες, οι οποίες ακολουθούν τις ίδιες σχεδιαστικές αρχές εδώ και δεκαετίες: Προσπάθεια πρόληψης επιθέσεων (prevention), και προσπάθεια εντοπισμού επιθέσεων σε πραγματικό χρόνο. Αυτή η σχεδιαστική λογική καθιστά ακόμα και τις λύσεις ασφάλειας που θεωρούνται ως state-of-the-art, ανεπαρκείς για την αντιμετώπιση εξεζητημένων (sophisticated) απειλών.Συνεπώς, είναι σαφής η ανάγκη επανασχεδιασμού των αμυντικών τεχνολογιών. Η χρήση τεχνικών παραπλάνησης (deception) αποτελεί μια εξαιρετική μέθοδο για εντοπισμό επιθέσεων, ανεξάρτητα από τις τεχνικές δεξιότητες των επιτιθεμένων. Η χρήση honeypots για τον εντοπισμό δικτυακών επιθέσεων, honey files και honey tokens για τον εντοπισμό μη εξουσιοδοτημένης πρόσβασης σταθμούς βάσης & εξυπηρετητές, και honey user-accounts / authentication tokens για τον εντοπισμό privilege escalation και pass-the-hash επιθέσεων, είναι μερικές από τις μεθόδους πάνω στις οποίες έχει βασιστεί το προτεινόμενο μοντέλο, για τον εντοπισμό εξεζητημένων επιθέσεων.Η αξιολόγηση του μοντέλου τονίζει τη υψηλή αποτελεσματικότητα του στον εντοπισμό εξεζητημένων απειλών.
Πρακτικές γραμματισμού και επιμόρφωση ενηλίκων
Authors: Βλαχόπουλος Στέργιος
Published: August 2021

Το κεντρικό ερώτημα της διατριβής αυτής είναι το εξής: Σε ποιο βαθμό σύνθετα κοινωνικά προβλήματα όπως η υπανάπτυξη, η ανεργία και ο κοινωνικός αποκλεισμός μπορούν να αντιμετωπιστούν κυρίως ή αποκλειστικά μέσω της εκπαίδευσης, της επιμόρφωσης και της κατάρτισης; Η θετική απάντηση της θεωρίας του ανθρώπινου κεφαλαίου στο ερώτημα αυτό επηρέασε καθοριστικά την εκπαιδευτική πολιτική της Ουνέσκο και της Ευρωπαϊκής Ένωσης. Ωστόσο η κριτική εξέταση των εκπαιδευτικών προγραμμάτων της Ουνέσκο και της ελληνικής εκδοχής του ευρωπαϊκού προγράμματος των Σχολείων Δεύτερης Ευκαιρίας α) σχετικοποιεί τον καταλυτικό ρόλο που αποδίδεται στην εκπαίδευση, β) φωτίζει την ιδεολογική λειτουργία και τις συνέπειες της προσέγγισης αυτής και γ) υπογραμμίζει την καθοριστική σημασία των κοινωνικών σχέσεων και των δομικών παραγόντων.